**POROČILO O IZMENJAVI , Kaunas – drugi semester 2019**

* **Kako ste bili zadovoljni z izmenjavo in zakaj?**

Z izmenjavo sem bila zelo zadovoljna. Na začetku sem sicer imela nekaj problemov, saj nisem prišla v želeni študentski dom, vendar sem težave odpravila že v prvem tednu. Kasneje drugih težav sploh ni bilo. Profesorji so bili zelo razumljivi, prijazni, mesto je bilo kljub veliko snega in mraza še vedno lepo in vedno se je našlo kaj za početi.

* **Ste imeli redna predavanja v angleščini ali samo občasne konzultacije?**

Pri vseh predmetih sem imela redna predavanja, ki so potekala v angleškem jeziku. Izjema je predmet Survival Lithuanian, ki je vreden samo 2 kredita in poteka zgolj v prvem spoznavnem tednu.

* **Kako bi ocenili kakovost študija?**

Menim, da je kakovost študija podobna tisti na naši fakulteti.

* **Kakšni so bili profesorji?**

Profesorji so bili prijazni, prilagodljivi in razumljivi. Vseeno pa ne pričakujte, da ne boste delali nič, saj smo skoraj veš čas morali oddajati najrazličnejše eseje in obnove člankov, zato je bilo dela kar veliko, so bile pa tudi ocene na koncu zelo lepe.

* **Bi kateri predmet/profesorja posebej pohvalili/skritizirali?**

Ja. Posebej bi pohvalila predmet Global social work, ki je zelo koristen in kvaliteten predmet. Potekal je tako, da smo se pri vsaki uri prek konferenčnih klicev povezali z ameriškim študenti. Ravno zaradi prisotnosti najrazličnejših kultur (Erasmus, litvanski in ameriški študenti) je bil predmet zelo zanimiv in pridobili smo veliko novega znanja in najrazličnejših idej za delo v praksi. Posebej bi pohvalila tudi obe profesorici – tako profesorico v Litvi Violeto Ivanauskienė kot tudi Katherine Tyson, ki nas je spremljala iz ZDA.

* **Kakšni so življenjski stroški v primerjavi s temi v Sloveniji?**

Življenjski stroški so v Litvi manjši kot v Sloveniji. Za dom sem plačevala približno 90 € na mesec. Izdelki v trgovini so večinoma cenejši kot pri nas. V restavraciji se da dobiti normalen obrok za ceno 4–8 €. Cena mesečne vozovnice za avtobus pa je nekaj manj kot 6 €.

* **Koliko je treba imeti za namestitev?**

Študentski dom stane od 80 do 120 €, odvisno od tega, v kakšni sobi si. Zasebni študentski domovi so dražji in stanejo od 200 do 300 €. Če si študenti delijo stanovanje, se da normalno sobo dobiti za 100–200 €.

* **Je ustanova velika?**

Univerza je kar velika in ima veliko različnih fakultet. Sama sem imela večinoma vsa predavanja samo na eni fakulteti, ki pa ni tako zelo velika. Vse je lepo urejeno, novo in se ni težko znajti.

* **Sprejme veliko tujih študentov?**

Ja. Ta univerza ima ogromno tujih študentov.

* **Kakšne so možnosti za druženje z domačimi in tujimi študenti?**

Domači študenti so kar zaprti sami vase in ne komunicirajo toliko. Litvanci so kar hladen narod. Vendar pa vsak ob prihodu dobi svojega litvanskega mentorja, ki mu pomaga pri vsem, sploh na začetku. S tujimi študenti je veliko možnosti za druženje in je zelo preprosto navezovati stike.

* **Kakšno je mesto?**

Center mesta je trenutno v obnovitvenih delih, zato je bila glavna ulica žal večino časa prekopana. Mesto je lepo, ogromna razlika se opazi med zimo in pomladjo, ko mesto postane zelo zeleno, veliko je parkov, dreves, možnosti za sprehode, prav tako pa je bolj živo in na ulicah je veliko več ljudi.

* **Kako je bilo poskrbljeno za obšolske dejavnosti?**

Obšolske dejavnosti so bile ponujene in vsak se jih je lahko udeležil, če se je želel. ESN Lithuania je ponudila nekaj možnosti izletov in aktivnosti in z njimi si lahko kar ugodno potoval.

* **Kaj priporočate študentom, ki nameravajo iti na študij tja?**

Naj grejo, saj je krasna izkušnja! Čeprav sta prva dva meseca bolj hladna in temna se vedno najde kaj za početi. Kaunas spomladi/poleti postane zelo zelen in lep. Prav tako je to super mesto za potovanja, saj je ugodno za življenje, prav tako pa imate zelo veliko ugodnih avtobusnih in letalskih povezav iz Kaunasa ali Vilniusa.

* **Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Ja. poljsak.martina8@gmail.com